CELEX: 32021D1726
Language: et
Date: 2021-09-28 00:00:00
Title: Nõukogu otsus (ÜVJP) 2021/1726, 28. september 2021, millega toetatakse väike- ja kergrelvade ebaseadusliku kaubanduse ja leviku vastu võitlemist Araabia Riikide Liiga liikmesriikides – II etapp

29.9.2021   
               
               
                  ET
               
               
                  Euroopa Liidu Teataja
               
               
                  L 344/7
               
            
         NÕUKOGU OTSUS (ÜVJP) 2021/1726,
         28. september 2021,
         millega toetatakse väike- ja kergrelvade ebaseadusliku kaubanduse ja leviku vastu võitlemist Araabia Riikide Liiga liikmesriikides – II etapp
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 28 lõiget 1 ja artikli 31 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     2018. aasta ebaseaduslike tulirelvade, väike- ja kergrelvade ning nende laskemoona vastast võitlust käsitlevas ELi strateegias „Relvade turvalisuse tagamine, kodanike kaitsmine“ (edaspidi „ELi väike- ja kergrelvade strateegia“) märgitakse, et liit omistab erilist tähtsust piirkondlikule koostööle kui tõhusale väikerelvade kontrolli vahendile.
                  
               
                     (2)
                  
                  
                     ELi väike- ja kergrelvade strateegias märgitakse, et liit toetab jätkuvalt koostööd ja abi andmist väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva Ühinenud Rahvaste Organisatsiooni tegevuskava (edaspidi „ÜRO tegevuskava“) rakendamiseks.
                  
               
                     (3)
                  
                  
                     ELi väike- ja kergrelvade strateegia kohaselt hõlmab liidu poolt ÜRO tegevuskava rakendamiseks antav toetus väike- ja kergrelvade ja laskemoona ülejääkide kogumist ja hävitamist, füüsilist julgeolekut ning väike- ja kergrelvade ja laskemoona varude haldamist, märgistamise, arvestuse pidamise ning päritolu kindlakstegemise suutlikkuse arendamist, relvaekspordi kontrolli suutlikkuse arendamist, õiguskaitse suutlikkuse arendamist ebaseadusliku kauplemise vastu võitlemiseks, relvaembargo järelevalve toetamist ning kõrvalesuunatud relvade päritolu kindlakstegemist.
                  
               
                     (4)
                  
                  
                     Lähis-Ida ja Põhja-Aafrikaga seoses märgitakse ELi väike- ja kergrelvade strateegias, et liit jätkab kohalike õiguskaitse- ja julgeolekujõudude suutlikkuse suurendamise toetamist seoses füüsilise julgeoleku ja varude haldamisega, liigsete varude hävitamisega ning ebaseaduslike väike- ja kergrelvade dokumenteerimise ja päritolu kindlakstegemisega.
                  
               
                     (5)
                  
                  
                     ÜRO kestliku arengu tegevuskavas 2030, mis võeti vastu 25. septembril 2015, kinnitatakse, et võitlus väike- ja kergrelvade ebaseadusliku kaubanduse vastu on vajalik paljude eesmärkide, sealhulgas rahu, õigluse ja tugevate institutsioonide, vaesuse vähendamise, majanduskasvu, tervishoiu, soolise võrdõiguslikkuse ning turvaliste linnade ja kogukondadega seotud eesmärkide saavutamiseks.
                  
               
                     (6)
                  
                  
                     ÜRO peasekretär kutsub oma 24. mail 2018 esitatud desarmeerimiskavas „Meie ühise tuleviku kindlustamine“ üles kasutama riigi tasandil ning mõnel juhul ka allpiirkondlikul tasandil toimuva väikerelvade kontrolli puhul kaasavat, integreeritud ja osaluspõhist lähenemisviisi.
                  
               
                     (7)
                  
                  
                     2018. aasta juunis toimunud ÜRO tegevuskava rakendamisel tehtud edusammude läbivaatamise kolmandal ÜRO konverentsil võtsid ÜRO liikmesriigid kohustuse vajaduse korral tugevdada partnerlusi ja koostööd kõigil tasanditel, et ennetada väike- ja kergrelvade ebaseaduslikku kaubandust ja selle vastu võidelda, eelkõige piirikontrolli; varude haldamise ja julgeoleku; hävitamise ja kõrvaldamise; märgistamise, registreerimise ja päritolu tuvastamise ning ebaseadusliku vahendamise osas. Samuti võtsid ÜRO liikmesriigid kohustuse tugevdada koostööd asjakohaste allpiirkondlike ja piirkondlike organisatsioonidega, et tugevdada ÜRO tegevuskava ning tuvastamist ja päritolu kindlakstegemist võimaldava rahvusvahelise vahendi rakendamist.
                  
               
                     (8)
                  
                  
                     Araabia Riikide Liiga on piirkondlik organisatsioon, mis ühendab kõiki Araabia riike ning mille eesmärk on edendada ja tugevdada koostööd oma liikmete vahel.
                  
               
                     (9)
                  
                  
                     Liit ja Araabia Riikide Liiga lõid 2016. aastal ELi ja Araabia Riikide Liiga strateegilise dialoogi ning moodustasid mitu töörühma.
                  
               
                     (10)
                  
                  
                     Strateegilise dialoogi massihävitusrelvade ja relvastuskontrolli töörühm on kindlaks määranud prioriteetsed valdkonnad võimaliku konkreetse koostöö jaoks.
                  
               
                     (11)
                  
                  
                     Liit toetas nõukogu otsusega (ÜVJP) 2018/1789 (1) väike- ja kergrelvade ebaseadusliku kaubanduse ja leviku vastast võitlust Araabia Riikide Liiga liikmesriikides toetava projekti I etappi ning soovib nüüd toetada nimetatud projekti II etappi,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Selleks et toetada Araabia Riikide Liiga liikmesriike väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva Ühinenud Rahvaste Organisatsiooni tegevuskava (edaspidi „ÜRO tegevuskava“) ning päritolu kindlakstegemist võimaldava rahvusvahelise vahendi riigisisesel rakendamisel, püüab liit saavutada järgmised eesmärgid:
               
                           —
                        
                        
                           kestlikult suurendada Araabia Riikide Liiga liikmesriikide suutlikkust võidelda väike- ja kergrelvade ebaseadusliku leviku ning terrorismi vastu ja tõhustada julgeolekut konfliktijärgsetes olukordades, järgides samas täiel määral rahvusvahelisi inimõiguste standardeid;
                        
                     
                           —
                        
                        
                           kestlikult suurendada Araabia Riikide Liiga piirkondlikku suutlikkust käsitleda samu väljakutseid;
                        
                     
                           —
                        
                        
                           tugevdada Araabia Riikide Liiga liikmesriikide kontrolli väike- ja kergrelvade üle nende elutsükli võtmetähtsusega etappidel;
                        
                     
                           —
                        
                        
                           tõhustada parimate tavade ja omandatud kogemuste vahetamist.
                        
                     
            
               2.   Lõikes 1 osutatud eesmärkide saavutamiseks toetab liit käesoleva otsusega meetmeid järgmistes valdkondades:
               
                           —
                        
                        
                           rahvusvaheline väike- ja kergrelvade üleandmise kontroll (ebaseaduslike relvavoogude vastu võitlemine);
                        
                     
                           —
                        
                        
                           ebaseaduslike väikerelvade allikate kindlakstegemine ja kõrvaldamine (õiguskaitseasutuste suutlikkuse suurendamine);
                        
                     
                           —
                        
                        
                           teised väikerelvade kontrolliga seotud meetmed, sealhulgas varude haldamine, seonduvate tarnete kontroll ja julgeolek;
                        
                     
                           —
                        
                        
                           desarmeerimine, demobiliseerimine ja taasintegreerimine;
                        
                     
                           —
                        
                        
                           ebaseaduslike väike- ja kergrelvadega seotud teabe andmine ning väike- ja kergrelvade tõhusam kontroll.
                        
                     
            
               3.   Lõigetes 1 ja 2 osutatud projekti üksikasjalik kirjeldus on esitatud käesoleva otsuse lisas.
            
         
         
            Artikkel 2
            
               1.   Käesoleva otsuse rakendamise eest vastutab liidu välisasjade ja julgeolekupoliitika kõrge esindaja (edaspidi „kõrge esindaja“).
            
            
               2.   Artiklis 1 osutatud projekti tehnilist rakendamist teostab Small Arms Survey (SAS), mida esindab rahvusvaheliste ja arenguvaldkonna uuringute instituut, tehes seda Rahvusvahelise Kriminaalpolitsei Organisatsiooni (Interpol) ja Maailma Tolliorganisatsiooni (WCO) abiga ning tihedas koostöös Araabia Riikide Liiga sekretariaadiga.
            
            
               3.   SAS, keda abistavad Interpol ja WCO, täidab oma ülesandeid kõrge esindaja kontrolli all. Sel eesmärgil sõlmib kõrge esindaja SASiga vajalikud kokkulepped.
            
         
         
            Artikkel 3
            
               1.   Lähtesumma artiklis 1 osutatud liidu rahastatava projekti rakendamiseks on 5 991 726 eurot.
            
            
               2.   Kulutusi, mida rahastatakse lõikes 1 sätestatud lähtesummast, hallatakse vastavalt liidu eelarve suhtes kohaldatavatele menetlustele ja normidele.
            
            
               3.   Järelevalvet lõikes 2 osutatud kulude nõuetekohase haldamise üle teeb komisjon. Sellel eesmärgil sõlmib komisjon SASiga asjakohase lepingu. Lepingus sätestatakse, et SAS tagab liidu toetuse nähtavuse, mis vastab selle suurusele.
            
            
               4.   Komisjon püüab sõlmida lõikes 3 osutatud lepingu niipea kui võimalik pärast käesoleva otsuse jõustumist. Ta teavitab nõukogu kõigist selle protsessi käigus esile kerkivatest probleemidest ning lepingu sõlmimise kuupäevast.
            
         
         
            Artikkel 4
            
               1.   Kõrge esindaja annab nõukogule aru käesoleva otsuse rakendamisest SASi koostatavate korrapäraste kvartaliaruannete alusel.
            
            
               2.   Komisjon annab aru artiklis 1 osutatud projekti finantsaspektide kohta.
            
         
         
            Artikkel 5
            
               1.   Käesolev otsus jõustub selle vastuvõtmise päeval.
            
            
               2.   Käesolev otsus kaotab kehtivuse 36 kuu möödumisel artikli 3 lõikes 3 osutatud lepingu sõlmimisest. Kui kuue kuu jooksul alates käesoleva otsuse jõustumise kuupäevast ei ole nimetatud lepingut sõlmitud, kaotab otsus kehtivuse.
            
         
         
            Brüssel, 28. september 2021
            
               
                  Nõukogu nimel
               
               
                  eesistuja
               
               S. KUSTEC
            
         
         
            (1)  Nõukogu 19. novembri 2018. aasta otsus (ÜVJP) 2018/1789, millega toetatakse väike- ja kergrelvade ebaseadusliku kaubanduse ja leviku vastu võitlemist Araabia Riikide Liiga liikmesriikides (ELT L 293, 20.11.2018, lk 24).
      
      
         
            LISA
            PROJEKTIDOKUMENT
            
               Projekt, millega toetatakse väike- ja kergrelvade ebaseadusliku kaubanduse ja leviku vastu võitlemist Araabia Riikide Liiga liikmesriikides (2. etapp, 2021–2024) – HR(2021) 125
            
            
               
                  Taustteave
               
            
            Käesolev projekt (ELi ja Araabia Riikide Liiga projekti etapp 2) tugineb Araabia Riikide Liiga ja liidu varasematele jõupingutustele, sealhulgas projekti 1. etapi jooksul tehtud jõupingutustele, et aidata Araabia Riikide Liiga liikmesriikidel võidelda ebaseaduslike väike- ja kergrelvade vastu Araabia riikide piirkonnas (1).
            ELi ja Araabia Riikide Liiga massihävitusrelvade, väike- ja kergrelvade ning relvastuskontrolli valdkondade strateegilise dialoogi töörühm määras kindlaks prioriteetsed valdkonnad võimaliku ja konkreetse koostöö jaoks. ELi ja Araabia Riikide Liiga projekti 1. etapp on tõhustanud parimate tavade ja nendes valdkondades saadud kogemuste vahetamist mitme piirkondliku ja allpiirkondliku kohtumise kaudu. Samuti on 1. etapi käigus osutatud Araabia Riikide Liiga liikmesriikidele praktilist koolitust, mille eesmärk on jätkusuutlikult suurendada riiklikku ja piirkondlikku suutlikkust tegeleda ebaseaduslikest väike- ja kergrelvadest tulenevate probleemidega, eelkõige prioriteetsetes valdkondades.
            SARS-CoV-2 pandeemiale eelneval perioodil toimus projekti avakohtumine (Kairo, juuni 2019) ja esimene allpiirkondlik seminar (Abu Dhabi, veebruar 2020). 2019. aasta novembris ja detsembris korraldati ka kolm vajaduste hindamise missiooni, mis panid aluse riigisisestele koolitusprogrammidele, mis toimusid 2020. aasta jaanuaris ja veebruaris Abu Dhabis, Araabia Ühendemiraatides ja Rabatis Marokos.
            Pärast pandeemia puhkemist 2020. aasta märtsis viis projekt oma koolitustegevuse veebipõhiseks. 30. aprilli 2021 seisuga oli projekti raames osutatud veebikoolitust kuuele Araabia Riikide Liiga liikmesriigile ning 2021. aasta mais-juunis oli kavandatud täiendava veebipõhise koolituse, sealhulgas järelkoolituse läbiviimine. Samuti arutati, kuidas tagada, et projekti teine (lõplik) allpiirkondlik seminar ja kokkuvõttev piirkondlik kohtumine toimuks veebis enne esimese etapi lõppu 31. juulil 2021.
            Projektikoosolekutel ja koolitusprogrammides osalenud Araabia Riikide Liiga liikmesriikide ametnikud on järjepidevalt väljendanud suurt rahulolu nende üritustega, kusjuures suur osa koolitusprogrammis osalejatest märgivad, et nad kavatsevad kasutada programmi käigus jagatud teavet ja eksperditeadmisi oma igapäevatöös.
            Projekti 2. etapp konsolideerib ja tugevdab projekti esimeses etapis loodud aluseid. Pikaajalise jätkusuutlikkuse tagamiseks jätkatakse, laiendatakse ja süvendatakse esimeses etapis alustatud suutlikkuse suurendamise jõupingutusi. Araabia Riikide Liiga liikmesriigid, kes ei saanud projekti esimeses etapis koolitust, võivad seda saada teise etapi käigus. Araabia Riikide Liiga liikmesriigid, kes soovivad tugineda esimeses etapis omandatud suutlikkusele, saavad teises etapis vajalikku toetust. Lisaks korraldatakse projekti raames esimest korda kogu piirkonda hõlmavad koolitusüritused, mis võimaldavad Araabia Riikide Liiga liikmesriikidel tugevdada väike- ja kergrelvade kontrolli alast riiklikku koolitussuutlikkust (koolitajate koolitamise üritused).
            Ebaseaduslike väikerelvade arvu vähendamine ja nende kõrvaldamine Araabia riikide piirkonnast on endiselt väga oluline, et vähendada vägivalla kõiki vorme ning edendada kestlikku arengut ja jõukust kooskõlas Ühinenud Rahvaste Organisatsiooni (ÜRO) kestliku arengu eesmärkidega nii Araabia riikide piirkonnas kui ka naaberpiirkondades, sealhulgas Euroopas. Konkreetsemalt on projekti eesmärk tugevdada Araabia Riikide Liiga liikmesriikide suutlikkust rakendada väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva ÜRO tegevuskava (edaspidi „tegevuskava“) ning tuvastamist ja päritolu kindlakstegemist võimaldavat rahvusvahelist vahendit, tehes seda vastavalt Araabia Riikide Liiga liikmesriikide kindlaks määratud prioriteetidele ja vajadustele.
            Projekti normatiivne raamistik hõlmab ka kestliku arengu tegevuskava 2030, eelkõige eesmärki 16.4, ja ÜRO Julgeolekunõukogu resolutsiooni 2370 (2017), mille eesmärk on takistada terroristidel relvade omandamist. Samal ajal annab projekt konkreetse väljundi ELi ja Araabia Riikide Liiga 25. veebruari 2019. aasta Sharm El-Sheikhi tippkohtumise deklaratsioonis sisalduvale lubadusele võtta kooskõlastatud meetmeid ebaseadusliku relvakaubanduse vastu.
            Sõltuvalt vastuvõtva Araabia Riikide Liiga liikmesriigi eelistustest võivad ka ÜRO tulirelvade protokoll ja relvakaubandusleping olla võrdluspunktid projektiga seotud jõupingutustes suutlikkuse suurendamiseks (ekspordi ja impordi kontroll, kõrvalesuunamise ennetamine jne).
            
               
                  Projekti eesmärgid ja pikaajaline kestlikkus
               
            
            Nagu see oli 1. etapi puhul, on ka projekti 2. etapi põhieesmärk kestlikult tugevdada Araabia Riikide Liiga liikmesriikide suutlikkust rakendada tegevuskava ning tuvastamist ja päritolu kindlakstegemist võimaldavat rahvusvahelist vahendit, sealhulgas et võidelda ebaseaduslike väikerelvade ja terrorismi vastu, tehes seda vastavalt Araabia Riikide Liiga liikmesriikide kindlaks määratud prioriteetidele ja vajadustele. Kõnealuse eesmärgi saavutamiseks on projektil järgmised peamised eesmärgid:
            
                        a)
                     
                     
                        kestlikult suurendada Araabia Riikide Liiga liikmesriikide suutlikkust võidelda väike- ja kergrelvade ebaseadusliku leviku ning terrorismi vastu ja tõhustada julgeolekut konfliktijärgsetes olukordades;
                     
                  
                        b)
                     
                     
                        kestlikult suurendada Araabia Riikide Liiga piirkondlikku suutlikkust käsitleda samu küsimusi;
                     
                  
                        c)
                     
                     
                        tugevdada Araabia Riikide Liiga liikmesriikide kontrolli väike- ja kergrelvade üle nende elutsükli võtmetähtsusega etappidel; ning
                     
                  
                        d)
                     
                     
                        tõhustada parimate tavade ja omandatud kogemuste vahetamist.
                     
                  Araabia Riikide Liiga liikmesriikidega peetud konsultatsioonide tulemusel on selgunud, et nad vajavad abi ja toetust konkreetsetes valdkondades ning et nende põhitähelepanu on suunatud vajadusele suurendada suutlikkust, et võidelda ebaseaduslike relvavoogude vastu (täiendavad üksikasjad on esitatud järgmises osas). Kõik projekti komponendid on välja töötatud viisil, millega tagatakse, et projekti abil suurendatakse kestlikult kasusaajate suutlikkust; kasusaajateks on Araabia Riikide Liiga liikmesriikide valitsusinstitutsioonid ja -ametnikud ning Araabia Riikide Liiga sekretariaat (relvastuskontrolli ja desarmeerimise osakond).
            
               
                  Tegevuse kirjeldus
               
            
            Liidu projekt väike- ja kergrelvade ebaseadusliku kaubanduse ja leviku vastu võitlemiseks Araabia Riikide Liiga liikmesriikides (2. etapp, 2021–2024) on töötatud välja, et reageerida vajadustele, mida Araabia Riikide Liiga liikmesriigid on väljendanud järgmistes prioriteetsetes valdkondades:
            
               Valdkond 1:
            
            Rahvusvaheline väike- ja kergrelvade üleandmise kontroll (ebaseadusliku relvakaubanduse vastane võitlus)
            
                     
                        1.1.
                     
                     
                        Ekspordi-/impordi-/transiidilubade andmine ja kontroll (riskihindamine jne)
                     
                  
                     
                        1.2.
                     
                     
                        Väike- ja kergrelvade vastava loata saajatele kõrvalesuunamise ärahoidmine
                     
                  
                     
                        1.3.
                     
                     
                        Väike- ja kergrelvade ning nende osade tuvastamine transporditava kauba ja lasti kontrollimise ajal (kontrollimeetodid, tehnika ja varustus jne)
                     
                  
               Valdkond 2:
            
            Ebaseaduslike väikerelvade allikate kindlakstegemine ja kõrvaldamine (õiguskaitseasutuste suutlikkuse suurendamine)
            
                     
                        2.1.
                     
                     
                        Maa-, õhu- ja merepiiri kontroll, sealhulgas tehnosiirde kontroll
                     
                  
                     
                        2.2.
                     
                     
                        Märgistamine, registreerimine ja päritolu tuvastamine
                     
                  
                     
                        2.3.
                     
                     
                        Täiendavad tehnikad ja meetodid relvadega seotud uurimiste ja kontrolli teostamiseks (ballistilise teabe kasutamine, smugeldamismarsruutide ja -meetodite tuvastamine/kõrvaldamine jne)
                     
                  
               Valdkond 3:
            
            Muud väikerelvade kontrolli meetmed
            
                     
                        3.1.
                     
                     
                        Varude haldamine ja julgeolek
                     
                  
               Valdkond 4: Desarmeerimine, demobiliseerimine ja taasintegreerimine
            
            
                     
                        4.1.
                     
                     
                        Desarmeerimise, demobiliseerimise ja taasintegreerimise alaste ekspertteadmiste, parimate tavade ja omandatud kogemuste vahetamine
                     
                  
                     
                        4.2.
                     
                     
                        Abi osutamine desarmeerimise, demobiliseerimise ja taasintegreerimise alaste riiklike programmide väljatöötamisel
                     
                  
                     
                        4.3.
                     
                     
                        Teised toetusvormid Araabia Riikide Liiga liikmesriikidele konfliktijärgses etapis
                     
                  Tähelepanu tuleks pöörata sellele, et kuigi mõni Araabia Riikide Liiga liikmesriik soovis seda komponenti, oli nõudlus selle järele siiski madalam kui teiste käesolevas osas loetletud valdkondade järele. Seetõttu ei ole see projekti fookuses.
            
               Valdkond 5:
            
            Ebaseaduslike väike- ja kergrelvade osas asjakohase teabe esitamine ning väike- ja kergrelvade tõhustatud kontroll
            
                     
                        5.1.
                     
                     
                        Araabia Riikide Liiga liikmesriikide õigusnormide hindamine; nõustamine seoses võimalike muudatustega
                     
                  
                     
                        5.2.
                     
                     
                        Asjakohaste uuringute, avaldatud analüüside ja teiste dokumentide tõlkimine araabia keelde
                     
                  Eelnimetatud vajadustele reageerimiseks koosneb projekt järgmistest elementidest:
            
                        1.
                     
                     
                        Piirkondlik kooskõlastamine: avakohtumine Kairos
                     
                  
                        2.
                     
                     
                        Piirkondlik kooskõlastamine: kaks piirkondlikku seminari
                     
                  
                        3.
                     
                     
                        Piirkondlik kooskõlastamine: kokkuvõttev kohtumine Kairos
                     
                  
                        4.
                     
                     
                        Riiklik koolitus
                     
                  
                        5.
                     
                     
                        Piirkondlik koolitus
                     
                  
                        6.
                     
                     
                        Projektitoetus riiklike koolituskavade väljatöötamiseks
                     
                  
                        7.
                     
                     
                        Ühiste riiklike välioperatsioonide hõlbustamine projekti kaudu
                     
                  
                        8.
                     
                     
                        Teabe edastamine araabia keeles
                     
                  
                        9.
                     
                     
                        Projekti koordineerimiskoosolekud
                     
                  
                        10.
                     
                     
                        Projekti seire ja hindamine (sealhulgas finantsaudit)
                     
                  
               1.   Piirkondlik kooskõlastamine:
               avakohtumine Kairos
            
            
                     
                        1.1.
                     
                     
                        Eesmärk: suurendada teadlikkust projektist; arutada 1. etappi ja teha kindlaks asjakohased õppetunnid 2. etapi jaoks; ning panna alus 2. etapi tegevustele (kontaktide tugevdamine Araabia Riikide Liiga liikmesriikidega, konkreetsete riiklike prioriteetide kindlaksmääramine ja 2. etapi tegevuste, sealhulgas koolituse kavandamise algatamine) (prioriteetsed valdkonnad 1–5).
                     
                  
                     
                        1.2.
                     
                     
                        Meetmed: kolm päeva kestev avakohtumine Kairos Araabia Riikide Liiga peakorteris, mille käigus käsitletakse projekti kõiki aspekte (prioriteetsed valdkonnad 1–5), sihtrühmaks on Araabia Riikide Liiga liikmesriikide kõrgemad ametnikud, samuti projektiga seotud küsimuste eest vastutavad Araabia Riikide Liiga töötajad.
                     
                  
                     
                        1.3.
                     
                     
                        Meetme tulemused: projekti kõiki aspekte hõlmavate üksikasjalike ettekannete esitamine; asjakohaste õppetundide kindlakstegemine 2. etapi jaoks; kontaktide tugevdamine Araabia Riikide Liiga liikmesriikidega; konkreetsete riiklike prioriteetide kindlaksmääramine; 2. etapi kavandamise algatamine; koosoleku kokkuvõtliku aruande koostamine.
                     
                  
               2.   Piirkondlik kooskõlastamine: kaks piirkondlikku seminari
            
                     
                        2.1.
                     
                     
                        Eesmärk: Tõhustada projekti 1. etapis alanud parimate tavade ja saadud kogemuste vahetamist ning määrata kindlaks riiklikud ja piirkondlikud prioriteedid projektiga seotud valdkondades (prioriteetsed valdkonnad 1–5).
                     
                  
                     
                        2.2.
                     
                     
                        Meetmed: Kaks neljapäevast seminari erinevates Araabia riikide pealinnades (sihtkuupäevad: 2022. aasta esimene poolaasta, 2023. aasta teine poolaasta). Võimalikud teemad on järgmised: riiklikud relvakontrollialased õigusaktid (prioriteetne valdkond 5.1) ja teemad, mida käsitletakse tegevuskava ja päritolu kindlakstegemist võimaldava rahvusvahelise vahendi koosolekutsükli raames.
                     
                  
                     
                        2.3.
                     
                     
                        Meetme tulemused: parimate tavade ja kogemuste vahetamine projektidega seotud valdkondades; riiklike ja piirkondlike prioriteetide kindlaksmääramine samades valdkondades; seminari kokkuvõtliku aruande koostamine.
                     
                  
               3.   Piirkondlik kooskõlastamine: kokkuvõttev kohtumine Kairos
            
            
                     
                        3.1.
                     
                     
                        Eesmärk: projekti 2. etapi ja tulevase koostöö kava hindamine (prioriteetsed valdkonnad 1–5).
                     
                  
                     
                        3.2.
                     
                     
                        Meetmed: projekti lõpus Kairos Araabia Riikide Liiga peakorteris toimuv kahepäevane kohtumine, millel osalevad Araabia Riikide Liiga liikmesriikide kõrgemad ametnikud, samuti projektiga seotud küsimuste eest vastutavad Araabia Riikide Liiga töötajad.
                     
                  
                     
                        3.3.
                     
                     
                        Meetme tulemused: projekti 2. etapi arutamine ja hindamine; tulevase koostöö kavade väljatöötamine väikerelvade kontrolli valdkonnas; koosoleku kokkuvõtliku aruande koostamine.
                     
                  
               4.   Riiklik koolitus
            
            
                     
                        4.1.
                     
                     
                        Eesmärk: luua vastuvõtvas Araabia Riikide Liiga liikmesriigis kestlik väikerelvade kontrolli suutlikkus vastavalt kõnealuse riigi prioriteetidele ja vajadustele (prioriteetsed valdkonnad 1–4).
                     
                  
                     
                        4.2.
                     
                     
                        Meetmed: iga rakendusasutuse kohta kuni 154 päeva riiklikku koolitust, mis koosneb võimalike programmide menüüst, millest Araabia Riikide Liiga liikmesriigid saavad valida vastavalt oma prioriteetidele ja vajadustele ning kinnitada oma valik ametliku teabevahetuse teel Araabia Riikide Liiga sekretariaadiga (vt punktid a–d allpool). Riikliku koolituse 154 päevast toimub 94 veebis ja 60 riigisiseselt (näiteks 12 viiepäevast üritust).
                        Konkreetsete koolitustaotluste menetlemisel eelistavad rakendusasutused koostöös Araabia Riikide Liiga sekretariaadiga kaugkontakte Araabia Riikide Liiga valitsustega (telefon, e-post ja veebipõhine videokonverents).
                        Riikliku koolituspakkumise osana pakuvad rakendusasutused järgmist liiki programme (loetelu ei ole täielik):
                        
                                    
                                       a)
                                    
                                 
                                 
                                    kahe- kuni viiepäevased sissejuhatavad kursused (veebis);
                                 
                              
                                    
                                       b)
                                    
                                 
                                 
                                    riiklikud koolitusüritused, mis täiendavad 1. etapis korraldatud koolitusi, näiteks:
                                    
                                                —
                                             
                                             
                                                korduskursused uutele osalejate rühmadele;
                                             
                                          
                                                —
                                             
                                             
                                                täiendkursused;
                                             
                                          
                                                —
                                             
                                             
                                                koolitused konkreetsete teemade (3–5 päeva) või laiema teemaderingi (rohkem kui 5 päeva) põhjalikuks käsitlemiseks; ning
                                             
                                          
                                                —
                                             
                                             
                                                konkreetsetele sihtrühmadele suunatud erikursused (nt logistikakursus relvade ja laskemoona varude haldamisega tegelevatele ametnikele);
                                             
                                          
                              
                                    
                                       c)
                                    
                                 
                                 
                                    uustulnukate kursus (põhjalik kursus, mis kestab 10 päeva või kauem, väike- ja kergrelvadega seotud ülesandeid täitma asuvatele ametnikele); ning
                                 
                              
                                    
                                       d)
                                    
                                 
                                 
                                    riigisiseselt läbiviidav koolitusprogramm, mis toimub toetusesaajast erinevas Araabia Riikide Liiga riigis, kui toetust saavasse riiki reisimine on takistatud (2 viiepäevast üritust, mis hõlmab transporti ja osalejate toitlustust/majutust).
                                 
                              Tuleb märkida, et kui see on asjakohane, rakendatakse projekti raames läbiviidavas koolitustegevuses kombineeritud (hübriid)õppe lähenemisviisi, ühendades veebipõhiste vahendite kasutamise füüsilise kohalviibimisega ja veebipõhise koolitusega.
                     
                  
                     
                        4.3.
                     
                     
                        Meetme tulemused: Riiklike koolitusürituste mõju hinnatakse ürituse lõpus ja mitu kuud pärast üritust, et teha kindlaks, mil määral on projekti suutlikkuse suurendamise eesmärgid täidetud.
                     
                  
               5.   Piirkondlik koolitus
            
            
                     
                        5.1.
                     
                     
                        Eesmärk: luua osalevates Araabia Riikide Liiga liikmesriikides kestlik väikerelvade kontrolli suutlikkus, sealhulgas koolitussuutlikkus (prioriteetsed valdkonnad 1–4).
                     
                  
                     
                        5.2.
                     
                     
                        Meetmed: iga rakendusasutuse kohta kuni 40 päeva füüsilise kohalviibimisega koolitust, millest saavad samaaegselt kasu mitme Araabia Riikide Liiga liikmesriigi osalejad, sealhulgas koolitajate koolitamise üritused (4 viie- või kümnepäevast üritust rakendusasutuse kohta, mis toimuvad Araabia Riikide Liiga liikmesriigis).
                        Tuleb märkida, et kui see on asjakohane, rakendatakse projekti raames läbiviidavas koolitustegevuses kombineeritud (hübriid)õppe lähenemisviisi, ühendades veebipõhiste vahendite kasutamise füüsilise kohalviibimisega ja veebipõhise koolitusega.
                     
                  
                     
                        5.3.
                     
                     
                        Meetme tulemused: Piirkondlike koolitusürituste mõju hinnatakse ürituse lõpus ja mitu kuud pärast üritust, et teha kindlaks, mil määral on projekti suutlikkuse suurendamise eesmärgid täidetud.
                     
                  
               6.   Projektitoetus riiklike koolituskavade väljatöötamiseks
            
            
                     
                        6.1.
                     
                     
                        Eesmärk: tugevdada riiklikku isevastutust ja projekti raames läbiviidavate koolitusürituste pikaajalist jätkusuutlikkust (prioriteetsed valdkonnad 1–4).
                     
                  
                     
                        6.2.
                     
                     
                        Meetmed: taotluse korral toetavad rakendusasutused riiklike koolituskavade väljatöötamist asjakohase oskusteabe ja dokumentatsiooni pakkumise kaudu.
                     
                  
                     
                        6.3.
                     
                     
                        Meetme tulemused: projektitoetuse mõju riiklike koolituskavade väljatöötamisele hinnatakse pärast sekkumise lõpetamist ja mitu kuud pärast selle lõpetamist.
                     
                  
               7.   Ühiste riiklike välioperatsioonide hõlbustamine projekti kaudu
            
            
                     
                        7.1.
                     
                     
                        Eesmärk: katsetada ja tugevdada ELi ja Araabia Riikide Liiga koolitusüritustel edastatud teabe tõhusat kasutuselevõttu, tugevdades seeläbi projekti raames läbiviidava koolituse pikaajalist jätkusuutlikkust (prioriteetsed valdkonnad 1–4).
                     
                  
                     
                        7.2.
                     
                     
                        Meetmed: projekt hõlbustab Araabia Riikide Liiga liikmesriikide riiklike julgeolekujõudude poolt vabatahtlikult läbiviidava kahe ühise välioperatsiooni ettevalmistamist, läbiviimist ja analüüsimist. Ühiste välioperatsioonide ettevalmistamist ja analüüsi juhivad rakendusasutused ning need viiakse läbi veebis (kaks kahepäevast üritust, kusjuures projekt hõlmab araabia-inglise-prantsuse keele tõlke kulusid iga ürituse puhul). Osalevatel Araabia Riikide Liiga liikmesriikidel on operatiiv- ja finantsvastutus ühiste välioperatsioonide läbiviimise eest.
                     
                  
                     
                        7.3.
                     
                     
                        Meetme tulemused: Ühiste välioperatsioonide mõju hinnatakse nende lõpetamisel ja mitu kuud pärast nende lõpuleviimist.
                     
                  
               8.   Teabe edastamine araabia keeles
            
            
                     
                        8.1.
                     
                     
                        Eesmärk: täita Araabia Riikide Liiga liikmesriikide vajadused saada araabia keeles sõltumatut ja usaldusväärset teavet väikerelvade ja relvavägivalla kohta (prioriteetne valdkond 5).
                     
                  
                     
                        8.2.
                     
                     
                        Meetmed: võtmetähtsusega trükiste ja dokumentide tõlkimine araabia keelde (avaldatud aruanded, parimate tavade suunised jne). Näited võiksid hõlmata uusi ELi dokumente väike- ja kergrelvade kohta, SASi käsiraamatut sooteadliku väikerelvade kontrolli kohta ning julgeolekut käsitlevat peatükki WCO iga-aastases ebaseadusliku kaubanduse aruandes.
                     
                  
                     
                        8.3.
                     
                     
                        Meetme tulemused: konkreetsed tulemused hõlmavad oluliste raamatute, aruannete, teavitusdokumentide ja muude väikerelvadega seotud dokumentide tõlkimist ning netisaadete ja blogipostituste tootmist araabia keeles. Selle meetme tulemusel suureneb märkimisväärselt sõltumatu ning usaldusväärse ja araabiakeelse teabe kättesaadavus väikerelvade ja relvavägivalla kohta, tuginedes projekti 1. etapi käigus loodud alustele.
                     
                  
               9.   Projekti koordineerimiskoosolekud
            
            
                     
                        9.1.
                     
                     
                        Eesmärk: tagada projekti optimaalne koordineerimine ja kavandamine.
                     
                  
                     
                        9.2.
                     
                     
                        Meetmed: rakendusasutuse peakorterites Brüsselis, Genfis ja Lyonis toimuvad füüsilise kohalviibimisega kohtumised (kokku kolm kohtumist), kus osalevad kolm rakendusasutust ja Araabia Riikide Liiga sekretariaat, et arutada projektiga seotud probleeme ja prioriteete ning rakenduskavasid ja strateegiaid.
                     
                  
                     
                        9.3.
                     
                     
                        Meetme tulemused: lühikese aruande koostamine, milles kirjeldatakse projektiga seotud probleeme ja prioriteete ning rakenduskavasid ja strateegiaid (üks aruanne koosoleku kohta).
                     
                  
               10.   Projekti järelevalve ja hindamine
            
            
                     
                        10.1.
                     
                     
                        Eesmärk: selle tagamine, et projekt on saavutanud oma eesmärgid ning et kõik projekti raames tehtud kulutused on tehtud vastavalt heakskiidetud eelarvele.
                     
                  
                     
                        10.2.
                     
                     
                        Meetmed: projekti 2. etapp hõlmab projekti mõju sise- ja välishindamist. Sisehindamise viivad läbi projekti töötajad SASi seire-, hindamis- ja õppespetsialisti toetusel. Välishindamise viib läbi väliskonsultant, kes külastab Kairo lõppkoosolekut, valitud Araabia Riikide Liiga liikmesriike (neli) ja rakendusasutuste peakortereid. Projekt hõlmab ka finantsauditi tegemist vastavalt liidu nõuetele.
                     
                  
                     
                        10.3.
                     
                     
                        Meetme tulemused: projekti mõju sise- ja välishindamise lõpuleviimine; finantsauditi lõpuleviimine.
                     
                  
               
                  Rakendusasutused ja partnerlused
               
            
            Projekti 2. etappi rakendatakse taas koostöös Araabia Riikide Liiga sekretariaadiga, tehes seda massihävitusrelvade, väike- ja kergrelvade ning relvastuskontrolli alase ELi ja Araabia Riikide Liiga strateegilise dialoogi raames. Araabia Riikide Liiga sekretariaat korraldas 2019. aasta juulis Kairos, Egiptuses projekti 1. etapi sissejuhatava koosoleku. Sekretariaadi töötajad osalesid kahel vajaduste hindamise missioonil, mis viidi läbi 2019. aasta novembris-detsembris, ning projekti esimesel allpiirkondlikul seminaril, mis toimus 2020. aasta veebruaris Abu Dhabis Araabia Ühendemiraatides. Araabia Riikide Liiga sekretariaadi jätkuv ja tugev toetus on jätkuvalt väga oluline projekti edukaks jätkamiseks 2. etapi käigus.
            Nagu see oli ka projekti 1. etapi ajal, on juhtiv rakendusasutus Šveitsis Genfis paikneva rahvusvaheliste ja arenguvaldkonna uuringute instituudi assotsieerunud programm Small Arms Survey (SAS). 2. etapi rakendamisel tugineb SAS jätkuvalt olulistele panustele, mida annavad Rahvusvaheline Kriminaalpolitsei Organisatsioon (INTERPOL) ja Maailma Tolliorganisatsioon (WCO). Maailma Tolliorganisatsioonil on esmane vastutus prioriteetsetes valdkondades 1 ja 2.1 (rahvusvahelised üleandmiskontrollid, sealhulgas piirikontroll), INTERPOLil valdkondades 2.2 ja 2.3 (õiguskaitseasutuste suutlikkuse suurendamine) ning SASil valdkondades 3–5 (varude haldamine ja julgeolek, desarmeerimine, demobiliseerimine ja taasintegreerimine ning väike- ja kergrelvadega seotud teabe andmine).
            See partnerlus kujutab endast väike- ja kergrelvade valdkonnas tehtava koostöö mudelit. Projektis kasutatakse iga rakendusasutuse täiendavaid teadmisi ja ekspertiisi, et pakkuda ulatuslikku teadmiste ja suutlikkuse suurendamise programmi, mis hõlmab tegevuskava ja päritolu kindlakstegemist võimaldava rahvusvahelise vahendi peamisi komponente. Nii muudab projekt rahvusvahelise koostöö ja mitmepoolsuse kontseptsioonid, mida on rõhutatud sellistes dokumentides nagu tegevuskava ning ELi väike- ja kergrelvade strateegia, käegakatsutavateks tulemusteks, nimelt tegevuskava ja päritolu kindlakstegemist võimaldava rahvusvahelise vahendi tõhusaks rakendamiseks ning piirkondadevahelise julgeoleku tugevdamiseks.
            Vajaduse korral sõlmib SAS koostöös Araabia Riikide Liiga sekretariaadiga allhankelepinguid teiste organisatsioonidega, et abistada projekti teisi komponente. Sõltuvalt osalevate Araabia Riikide Liiga liikmesriikide vajadustest ja eelistustest võivad projekti rakendamisel oma panuse anda ka teised organisatsioonid, sealhulgas kodanikuühiskonna organisatsioonid ning Araabia Riikide Liiga teatavad spetsialiseerunud asutused.
            Rakendusasutused kooskõlastavad oma tegevust ka Araabia Riikide Liiga liikmesriikides töötavate valitsus- ja valitsusväliste organisatsioonidega ning kõigi kohapeal tegutsevate liidu programmidega, tagamaks et kõik projekti raames toimuvad tegevused täiendavad olemasolevaid algatusi ning tuginevad neile. Tähelepanu tuleb pöörata sellele, et see projekt võimendab viimastel aastatel liidu poolt antud toetust Interpoli ebaseaduslike relvade andmete ja päritolu kindlakstegemise haldamise süsteemi (iARMS) väljatöötamiseks ja rakendamiseks, mis on Interpoli ELi ja Araabia Riikide Liiga koolituspakkumise põhielement.
            Rakendusasutused võtavad samuti asjakohaseid meetmeid, et tagada projekti nähtavus vastavalt liidu suunistele.
            
               
                  Kestus
               
            
            Projekti läbiviimiseks on kavandatud 36 kuud.
            
               (1)  NÕUKOGU 19. novembri 2018. aasta OTSUS (ÜVJP) 2018/1789, millega toetatakse väike- ja kergrelvade ebaseadusliku kaubanduse ja leviku vastu võitlemist Araabia Riikide Liiga liikmesriikides.